*A rendelet elfogadásához*

*a Mötv. 50. §-a alapján*  ***minősített*** *többség szükséges,*

*az előterjesztés* ***nyilvános ülésen tárgyalható***

*178. számú előterjesztés*

Bátaszék Város Önkormányzat Képviselő-testületének 2018. június 27.-én

16,00 órakor megtartandó ülésére

*a szociális igazgatás és szociális ellátások helyi szabályozásáról szóló önkormányzati rendelet módosítása*

|  |
| --- |
| **Előterjesztő:** Dr. Bozsolik Róbert polgármester**Készítette:** Kondriczné dr. Varga Erzsébet jegyző**Törvényességi ellenőrzést végezte**: Kondriczné dr. Varga Erzsébet jegyző**Tárgyalja:**PG Bizottság: 2018. 06. 26.KOIS Bizottság: 2018. 06. 25.Szociális Bizottság: 2018. 06. 26. |

***Tisztelt Képviselő-testület!***

 Az április 25-ei testületi ülésen a 118/2018. (IV. 25.) önk.-i határozattal született döntés arról, hogy a képviselő-testület támogatni kívánja azon ingatlanok tulajdonosait is egyszeri 12.000 Ft támogatással, akik a Kormány által az egyetemes szolgáltatást igénybe vevő lakossági földgázfogyasztók részére biztosított téli rezsicsökkentésben és a tüzelőanyag támogatásban sem részesülnek.

A téli rezsicsökkentés vonatkozásában a Kormány részéről az alábbi döntések születtek:

1. a fűtési célú távhőszolgáltatást igénybe vevő lakossági felhasználók részére biztosított téli rezsicsökkentésről szóló 39/2018. (III. 12.) Korm. rendelet

E Korm. rendelet alapján a 12.000.- Ft-os juttatás csak a lakás céljára használt ingatlanban, lakossági díjszabással igénybe vett távhőszolgáltatás után járt.

1. a téli rezsicsökkentés kiterjesztése érdekében a települési önkormányzatok 2017. évi szociális célú tüzelőanyag vásárlásához kapcsolódó kiegészítő támogatás nyújtásáról szóló 1152/2018. (III. 27.) Korm. határozat

E Korm. határozat alapján azon települési önkormányzatok részesültek kiegészítő támogatásban, melyek a szociális célú tüzelőanyag vásárlásához kapcsolódó támogatásban 2017. évben pályázat útján részesültek. (Tolna megyében az e támogatásban részesült települések listája az előterjesztés 1. számú melléklete)

1. a kiépített gázhálózattal nem rendelkező települések esetében a téli rezsicsökkentés kiterjesztéséről szóló 1210/2018. (IV. 6.) Korm. határozat

E Korm. határozat alapján a kiépített gázhálózattal nem rendelkező települések részesültek támogatásban. A Korm. határozat szerint a települési önkormányzat alakítsa ki a támogatás elosztásának módját és a támogatási összeg lakossághoz történő eljuttatásának feltételeit a helyi viszonyok figyelembe vételével. (Tolna megyében az e támogatásban részesült települések listája az előterjesztés 2. számú melléklete)

 Fent nevezett képviselő- testületi határozatban foglaltaknak megfelelően május hónapban elvégeztük az igényfelmérést. Összesen 264 bejelentés érkezett, melyből Kövesd és Lajvér településrészről 42-43 bejelentés. A fennmaradó 179 bejelentés bátaszéki ingatlanokhoz tartozik, melyek esetén nincs bevezetve a vezetékes földgáz.

 A támogatás várható összege a fenti adatokat figyelembe véve 3,2 millió forint, melynek folyósítása érdekében szükséges a szociális igazgatás és szociális ellátások helyi szabályozásáról szóló 2/2015.(II.27.) önk-i rendelet módosítása. Amennyiben rendeletben szabályozza a képviselő-testület a támogatást, úgy lehetőségünk van az általános közigazgatási rendtartásról szóló 2016. évi CL. törvény 25. § (1) bekezdés b) pontjára hivatkozva az egyetemes szolgáltatót megkeresni a szolgáltatási szerződésekkel rendelkezőkre vonatkozó adatszolgáltatás érdekében.

 A támogatásra keretösszeget határozatnánk meg 4.000.000 Ft összegben, melyet az önkormányzat 2018. évi költségvetésének általános tartalék kerete terhére biztosíthatnánk.

Kérem a tisztelt képviselő-testületet a határozati javaslat elfogadására és a rendelet előterjesztés szerinti módosítására.

**Határozati javaslat**

**téli rezsicsökkentéshez kapcsolódó támogatás nyújtásához forrás biztosítására**

Bátaszék Város Önkormányzat Képviselő-testülete

1. az önkormányzat 2018. évi költségvetésének általános tartalék kerete terhére 4.000.000 Ft keretösszeget biztosít a Kormány által a fűtési célú szolgáltatást igénybe vevő lakossági földgázfelhasználók részére biztosított téli rezsicsökkentésből nem részesülők egyszeri támogatására,
2. az a) pontban meghatározott keretösszeg az Ellátottak pénzbeli juttatásai előirányzatát emeli meg a Téli rezsicsökkentéshez kapcsolódó egyszeri támogatás cím beiktatásával.

Határidő: 2018. szeptember 30.

Felelős: Kondriczné dr. Varga Erzsébet jegyző

(a határozat megküldéséért)

Határozatról értesül: polgármester

 BKÖH pénzügyi iroda

irattár

***HATÁSVIZSGÁLAT***

**a szociális igazgatás és szociális ellátások helyi szabályozásáról szóló 2/2015.(II.27.) önk.-i rendelet módosításáról szóló rendelet-tervezethez**

A rendelet módosítása a Kormány által a fűtési célú szolgáltatást igénybe vevő lakossági földgázfelhasználók részére biztosított téli rezsicsökkentésből nem részesülők egyszeri támogatására tesz javaslatot.

**Részletes indokolás:**

1.-2. §-hoz: Az új támogatási forma beemelése a pénzbeli települési támogatások közé.

3. §-hoz: A támogatás nyújtásának feltételeit szabályozza.

4. §-hoz: Hatályba léptető és hatályát vesztő rendelkezést tartalmaz.

**Társadalmi hatása:** nincs

**Gazdasági hatása:** nincs

**Költségvetési hatása:** az önkormányzat költségvetésében erre elkülönített forrást kell biztosítani.

**Környezeti és egészségügyi következmények:** nincs

**Adminisztratív terheket befolyásoló hatása:** a támogatásra való jogosultság feltételeinek vizsgálata a közös hivatal ügyintézőit terheli.

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** a személyi feltételeket a közös hivatal biztosítja, a pénzügyi feltételek az önkormányzat költségvetési rendeletében a képviselő- testület döntése alapján állnak rendelkezésre.

**Véleményeztetés:** a képviselő-testület szervezeti és működési szabályzata alapján valamennyi bizottság véleményezi.

*BÁTASZÉK Város Önkormányzata Képviselő-testületének*

…./2018.(VI.28.) önkormányzati r e n d e l e t - tervezete

**a szociális igazgatás és szociális ellátások helyi szabályozásáról szóló 2/2015.(II.27.) önkormányzati rendelet módosításáról** [[1]](#footnote-1)

Bátaszék Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 32. § (3) bekezdésében és a 132. § (4) bekezdés g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdése alapján a Szociális Bizottság és a Pénzügy és Gazdasági Bizottság és KOIS véleményének kikérésével a következőket rendeli el:

**1. §** A szociális igazgatás és szociális ellátások helyi szabályozásáról szóló 2/2015.(II.27.) önkormányzati rendelet (továbbiakban: Rendelet) 10. § (1) bekezdése a következő e) ponttal egészül ki:

„e) téli rezsicsökkentéshez kapcsolódó egyszeri támogatás.”

**2. §** A Rendelet a következő 1/A. alcímmel egészül ki:

„1/A. Téli rezsicsökkentéshez kapcsolódó egyszeri támogatás”

**3. §** A Rendelet a következő 17/A. §-sal egészül ki:

**„17/A. § (1)** A polgármester azon bátaszéki ingatlanhasználók részére, akik nem részesültek a Kormány által (a fűtési célú távhőszolgáltatást igénybe vevő lakossági felhasználók részére biztosított téli rezsicsökkentésről szóló 39/2018. (III. 12.) Korm. rendelet alapján) a fűtési célú szolgáltatást igénybe vevő lakossági földgázfelhasználók (továbbiakban: földgázfogyasztó) részére biztosított téli rezsicsökkentésben, egyszeri 12.000 Ft támogatást nyújt.

(2) A támogatás mindazon magánszemély ingatlanhasználót megillet, aki a támogatás igénylése érdekében kérelmét a hivatalnak 2018. november 30. napjáig eljuttatja és nem minősül földgázfogyasztónak. A határidő elmulasztása jogvesztő.

(3) A támogatás önálló helyrajzi számmal rendelkező ingatlanonként egy ingatlanhasználónak állapítható meg, függetlenül az ingatlanon lévő háztartások számától.

(4) Az ingatlanhasználó azon ingatlan vonatkozásában jogosult a támogatásra, melyben életvitelszerűen tartózkodik.

(5) A támogatás iránti kérelemnek tartalmaznia kell:

a) ingatlanhasználó személyes adatait (név, anyja neve, születési helye, ideje, lakcíme),

b) azon ingatlan címét, helyrajzi számát, melyre a támogatást igényli,

c) az ingatlan használatának jogcímét (tulajdonos, bérlő, szívességi használó).

(6) Amennyiben a támogatást nem az ingatlan tulajdonosa igényli, a kérelemhez mellékelni kell az ingatlan használatának jogcímét igazoló dokumentumot.

(7) A hivatal az Ákr. 25. § (1) bekezdés b) pontja alapján megkeresi az egyetemes földgázszolgáltatót a bátaszéki földgázfogyasztók adatainak lekérdezése érdekében.”

**4. § (1)** E rendelet *2018. július 1-jén* lép hatályba.

**(2)** A Rendelet 10. § (1) bekezdés e) pontja, 1/A. alcíme és 17/A. §-a 2018. december 31-én hatályát veszti.

***Bátaszék,*** 2018. június 27.

 **Dr. Bozsolik Róbert Kondriczné dr. Varga Erzsébet**

 polgármester jegyző

A rendelet kihirdetve 2018. június 29-én.

Kondriczné dr. Varga Erzsébet

jegyző

1. a rendeletet Bátaszék város képviselő-testülete a 2018. június 27-ei ülésén fogadta el. [↑](#footnote-ref-1)